સમ્રાટની આજ્ઞા મળતાં મંત્રી કેટલાક પુરુષોની સાથે રથમાં બેસી સમુદ્રકિનારે પહોંચ્યા. ત્યાંથી નાવ વડે લંકામાં પ્રવેશ કર્યો. તેમણે રાવણને સમ્રાટ ચક્રવેણનો સંદેશો સંભળાવ્યો. આ સંદેશો સાંભળતાં જ રાવણ હસ્યો. તેણે સભાસદોને કહ્યું, ‘જુઓ, હજી પણ સંસારમાં આવા મૂર્ખ રાજાઓ છે. ઋષિઓ, દેવતાઓ, રાક્ષસો વગેરે સર્વેની પાસેથી કર લેનારા મારા જેવા બળવાન સમ્રાટ પાસેથી કરની આશા રાખે છે.’ તેણે રાજા ચક્રવેણના દૂતને કેદ કરવાનો વિચાર કર્યો, પરંતુ સભાસદોએ અભિમાની રાવણને સમજાવી અધર્મ કરતો અટકાવ્યો અને સભાસદોએ ચક્રવેણના મંત્રી-દૂતને છોડી દીધો.